2008R0071 — DA — 04.07.2009 — 001.001

Dette dokument er et dokumentationsredskab, og institutionerne påtager sig intet ansvar herfor

►B RÅDETS FORORDNING (EF) Nr. 71/2008 af 20. december 2007 om oprettelse af fællesforetagendet Clean Sky (EØS-relevant tekst) (EFT L 030, 4.2.2008, p.1)

Ændret ved:









▼B

RÅDETS FORORDNING (EF) Nr. 71/2008

af 20. december 2007

om oprettelse af fællesforetagendet Clean Sky

(EØS-relevant tekst)







RÅDET FOR DEN EUROPÆISKE UNION HAR — under henvisning til traktaten om oprettelse af Det Europæiske Fællesskab, særlig artikel 171 og 172, under henvisning til forslag fra Kommissionen, under henvisning til udtalelse fra Europa-Parlamentet, under henvisning til udtalelse fra Det Europæiske Økonomiske og Sociale Udvalg, og ud fra følgende betragtninger: (1) Europa-Parlamentets og Rådets afgørelse nr. 1982/2006/EF af 18. december 2006 om Det Europæiske Fællesskabs syvende rammeprogram for forskning, teknologisk udvikling og demonstration (2007-2013) ( 1 ) (i det følgende benævnt »syvende rammeprogram«) indeholder bestemmelser for fællesskabsbidrag til etableringen af længerevarende offentlige-private partnerskaber i form af fælles teknologiinitiativer (i det følgende benævnt »FTI«), som kan gennemføres via fællesforetagender, jf. EF-traktatens artikel 171. Disse FTI’er udspringer af arbejdet i de europæiske teknologiplatforme, der allerede blev oprettet under det sjette rammeprogram, og omfatter udvalgte aspekter vedrørende forskning på deres område. De bør kombinere investeringer fra den private sektor og europæisk offentlig finansiering, herunder finansiering fra det syvende rammeprogram. (2) I Rådets beslutning 2006/971/EF af 19. december 2006 om særprogrammet »Samarbejde« til gennemførelse af Det Europæiske Fællesskabs syvende rammeprogram for forskning, teknologisk udvikling og demonstration (2007-2013) ( 2 ) (i det følgende benævnt »særprogrammet Samarbejde«) understreges behovet for ambitiøse fælleseuropæiske offentlige-private partnerskaber for at fremskynde udviklingen af betydelige teknologier og stort anlagte forskningstiltag på fællesskabsniveau, herunder FTI’er. (3) I Lissabondagsordenen for vækst og beskæftigelse understreges behovet for at udvikle gunstige betingelser for investeringer i viden og innovation i Europa med henblik på at styrke konkurrenceevnen, væksten og beskæftigelsen i Den Europæiske Union. (4) I sine konklusioner af 13. maj 2003, af 22. september 2003 og af 24. september 2004 fremhævede Rådet betydningen af at udvikle yderligere foranstaltninger på baggrund af 3 %-handlingsplanen for forsknings- og innovationspolitik, herunder udvikling af nye initiativer med det formål at intensivere samarbejdet mellem erhvervslivet og den offentlige sektor om at finansiere forskning for at styrke tværnationale forbindelser mellem den offentlige og private sektor. (5) I konklusionerne af 4. december 2006 og 19. februar 2007 fra Rådet og i konklusionerne af 8. og 9. marts 2007 fra Det Europæiske Råd opfordres Kommissionen til at fremlægge forslag om oprettelse af FTI’er for initiativer, der har nået en passende modenhedsgrad. (6) EU’s lufthavnsteknologiske platform (Det Rådgivende Udvalg for Luftfartsforskning i Europa) (»ACARE«) har udviklet en strategisk forskningsdagsorden, hvori nedbringelse af luftfartens indvirkninger på miljøet er et af udvalgets højeste prioriteter. Man konkluderede tillige, at der er behov for trinvise teknologiske ændringer for senest i 2020 at nå målene om at nedskære CO2-emissionerne med 50 %, reducere NOx-emissionerne med 80 %, nedbringe de eksterne støjgener med 50 % og gøre væsentlige fremskridt med at nedbringe indvirkningerne på miljøet ved fremstilling, vedligeholdelse og bortskaffelse af fly og produkter i tilknytning hertil. (7) Omfanget af den indsats, der er nødvendig for at takle de miljøudfordringer, lufttransportsystemet står over for ifølge ACARE’s strategiske forskningsdagsorden, berettiger oprettelsen af et fællesforetagende som det egnede instrument til at samordne de relevante forskningsaktiviteter. (8) FTI’en vedrørende Clean Sky bør afhjælpe de forskellige former for markedssvigt, der hæmmer private investeringer i luftfartsforskning i almindelighed og i rene luftfartsteknologier i særdeleshed. Det bør sikre integration og demonstration på komplet systemniveau og således mindske risikoen for private investeringer i udvikling af nye miljøvenlige luftfartsprodukter Det bør stimulere private investeringer i forskning i og udvikling af miljøvenlige teknologier i Den Europæiske Union og således sikre eksisterende FoU og eksterne miljøvirkninger. (9) FTI’en vedrørende Clean Sky bør fremskynde udviklingen i Den Europæiske Union af rene lufttransportteknologier til tidligst mulig anvendelse i praksis, hvilket vil bidrage til at opfylde EU’s strategiske miljømæssige og sociale prioriteringer kombineret med bæredygtig økonomisk vækst. (10) FTI’en vedrørende Clean Sky bør være et offentligt-privat partnerskab, der samler alle centrale interessenter. På baggrund af dette partnerskabs langsigtede karakter, den nødvendige samling af finansielle ressourcer og disses tilgængelighed, den store videnskabelige og tekniske ekspertise, der er nødvendig, herunder forvaltning af en stor mængde viden, samt relevante regler om intellektuel ejendomsret, er det afgørende, at der oprettes en juridisk enhed, der kan sikre samordnet anvendelse og effektiv styring af de midler, som tildeles FTI’en vedrørende Clean Sky. Der bør derfor oprettes et fællesforetagende i henhold til EF-traktatens artikel 171 (i det følgende benævnt »fællesforetagendet Clean Sky«). (11) Fællesforetagendet Clean Sky sigter mod at gennemføre innovative miljøvenlige teknologier inden for alle segmenter af den civile lufttransport, herunder store trafikfly, regionale fly og rotorfly, og inden for alle støtteteknologier såsom motorer, systemer og materialers livscyklus. Fællesforetagendet Clean Sky skal skabe demonstratorer i fuld skala inden for alle forskningsaktivitetsområder, der skal testes enten under flyvning eller på jorden, på grundlag af en fuldt integreret strategi og overvågning af de teknologiske fremskridt og indvirkninger. (12) Fællesforetagendet Clean Sky bør oprettes for en periode indtil den 31. december 2017 for at sikre en passende forvaltning af de forskningsaktiviteter, herunder fællesforetagendet Clean Sky’s medlemmers og deltagernes udnyttelse af resultaterne, som iværksættes, men ikke bliver afsluttet under det syvende rammeprogram. Udnyttelse af resultaterne vil dog ikke blive finansieret af fællesforetagendet. (13) Medlemmerne af fællesforetagendet Clean Sky bør være Det Europæiske Fællesskab repræsenteret ved Kommissionen som offentlig repræsentant, lederne af de integrerede teknologidemonstratorer (i det følgende benævnt »ITD«) og de associerede medlemmer af de enkelte ITD’er. (14) Fællesforetagendet Clean Sky bør være åbent for nye medlemmer. (15) Fællesforetagendet Clean Sky bør være et organ, der oprettes af Fællesskaberne, og Europa-Parlamentet bør give decharge for gennemførelsen af dets budget efter henstilling fra Rådet, dog under hensyntagen til de særlige forhold, der følger af de fælles teknologiinitiativers særlige karakter af offentlige-private partnerskaber og især af den private sektors bidrag til budgettet. (16) Lederne af ITD’erne har undertegnet et aftalememorandum, hvori de forpligter deres respektive virksomheder til at deltage teknisk, ledelsesmæssigt og økonomisk i fællesforetagendet Clean Sky i hele dets varighed. Alle associerede medlemmer har forpligtet sig til at yde et minimumstilskud i hele fællesforetagendet Clean Sky’s varighed. (17) Forskningsaktiviteterne bør finansieres af Fællesskabet, og de øvrige medlemmer bør som minimum bidrage med midler på et tilsvarende niveau. Der er måske yderligere finansieringsmuligheder, bl.a. Den Europæiske Investeringsbank (EIB), især gennem den finansieringsfacilitet for risikodeling, der er udviklet i fællesskab med EIB og Kommissionen, i henhold til bilag III i beslutning 2006/971/EF. (18) Fællesforetagendet Clean Sky’s løbende omkostninger bør dækkes ligeligt af Fællesskabet og de øvrige medlemmer. (19) Lederne af ITD’erne og de associerede medlemmer af de enkelte ITD’er bør modtage støtte fra fællesforetagendet Clean Sky til at gennemføre de forskningsaktiviteter, de har ansvaret for. (20) Fællesforetagendet Clean Sky bør om nødvendigt kunne foretage indkaldelser af konkurrerende forslag til støtte for forskningsaktiviteter. (21) Forskningsaktiviteter, der gennemføres under fællesforetagendet Clean Sky, bør overholde de grundlæggende etiske principper, der gælder for det syvende rammeprogram. (22) Efter forudgående samtykke fra Kommissionen bør fællesforetagendet Clean Sky i overensstemmelse med artikel 185, stk. 1, i forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget ( 3 ) (i det følgende benævnt »finansforordningen«), vedtage særlige finansielle bestemmelser, hvori der tages højde for de særlige driftsmæssige behov, der gør sig gældende, bl.a. på grund af behovet for at kombinere fællesskabsfinansiering og privat finansiering for at støtte forsknings- og udviklingsaktiviteter effektivt og inden for en rimelig frist. For at sikre en ensartet behandling af deltagerne i fællesforetagendets forskningsaktiviteter og i indirekte aktioner under syvende rammeprogram bør moms i tråd med Europa-Parlamentets og Rådets forordning (EF) nr. 1906/2006 af 18. december 2006 om regler for virksomheders, forskningscentres og universiteters deltagelse i foranstaltninger under syvende rammeprogram og for formidling af forskningsresultater (2007-2013) ( 4 ) ikke være en omkostning, der er berettiget til fællesskabsfinansiering. (23) For at sikre personalet stabile beskæftigelsesvilkår og ligebehandling samt for at tiltrække specialiseret videnskabeligt og teknisk personale af højeste kvalitet bør alle medarbejdere i fællesforetagendet Clean Sky ansættes i henhold til vedtægten for tjenestemænd og ansættelsesvilkårene for de øvrige ansatte i Fællesskaberne, fastlagt i Rådets forordning (EØF, Euratom, EKSF) nr. 259/68 ( 5 ) (»personalevedtægten«). (24) Der bør fastsættes bestemmelser om fællesforetagendet Clean Sky’s organisation og drift i dets vedtægter, der er knyttet som bilag til denne forordning. (25) Kommissionen bør pålægges særlige opgaver i forbindelse med tilsynet med offentlige midler og beskyttelse af Fællesskabets interesser i fællesforetagendet. (26) Fællesforetagendet Clean Sky bør regelmæssigt aflægge rapport til Europa-Parlamentet og Rådet om sine fremskridt. (27) Fællesforetagendet Clean Sky bør støtte sig på en række eksterne rådgivende organer, herunder nationalstaterne og ACARE’s europæiske teknologiplatform for luftfart, og bør opretholde regelmæssige kontakter med nationalstaterne. (28) Da fællesforetagendet Clean Sky har status som juridisk person, bør det stå til ansvar for sine handlinger. Med hensyn til bilæggelse af tvister om kontraktspørgsmål kan det i alle tilskudsaftaler eller kontrakter indgået af fællesforetagendet Clean Sky bestemmes, at Domstolen er kompetent. (29) Fællesforetagendet Clean Sky’s politik for intellektuel ejendomsret bør fremme skabelse og udnyttelse af viden. (30) Der bør træffes passende foranstaltninger til forebyggelse af uregelmæssigheder og svig, og de nødvendige skridt bør tages til at kræve tabte, uberettiget udbetalte eller forkert anvendte midler tilbagebetalt i overensstemmelse med Rådets forordning (EF, Euratom) nr. 2988/95 af 18. december 1995 om beskyttelse af De Europæiske Fællesskabers finansielle interesser ( 6 ), Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder ( 7 ) og Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF) ( 8 ). (31) For at lette oprettelsen af fællesforetagendet Clean Sky bør Kommissionen have ansvaret for oprettelsen og den indledende drift af fællesforetagendet Clean Sky, indtil det har operativ kapacitet til at gennemføre sit eget budget. (32) Fællesforetagendet Clean Sky bør have hjemsted i Bruxelles, Belgien. Der bør indgås en værtsstatsaftale mellem fællesforetagendet Clean Sky og Belgien om kontorlokaler, privilegier og immuniteter og anden støtte fra Belgien til fællesforetagendet Clean Sky. (33) Målet for denne forordning, nemlig at oprette fællesforetagendet Clean Sky, kan ikke i tilstrækkelig grad opfyldes af medlemsstaterne, fordi den store forskningsmæssige udfordring har tværnational karakter, og det derfor er nødvendigt at samle komplementær viden og finansielle midler på tværs af sektorer og grænser, og målet kan derfor bedre nås på fællesskabsplan; Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. samme artikel, går denne forordning ikke ud over, hvad der er nødvendigt for at nå dette mål — ud fra følgende betragtninger: UDSTEDT FØLGENDE FORORDNING:







Artikel 1

Oprettelse af et fællesforetagende

1. Med henblik på gennemførelsen af det fælles teknologiinitiativ vedrørende Clean Sky oprettes der herved et fællesforetagende, jf. EF-traktatens artikel 171 (i det følgende benævnt »fællesforetagendet Clean Sky«), for en periode, som udløber den 31. december 2017.

2. Fællesforetagendet har hjemsted i Bruxelles, Belgien.

Artikel 2

Fællesforetagendets mål

1. Fællesforetagendet Clean Sky bidrager til gennemførelsen af det syvende rammeprogram og især tema 7, Transport (herunder Luftfart), i særprogrammet Samarbejde.

2. Fællesforetagendet Clean Sky har følgende mål:

a) at fremskynde udvikling, validering og demonstration i EU af rene lufttransportteknologier med henblik på anvendelse snarest muligt

b) at sikre en sammenhængende gennemførelse af EU’s forskningsindsats på lufttransportområdet med sigte på miljøforbedringer

c) at skabe et radikalt innovativt lufttransportsystem baseret på integration af avancerede teknologier og demonstratorer i fuld skala med det mål at nedbringe lufttransportens miljøpåvirkninger gennem en betydelig reduktion af støj og gasemissioner samt forbedring af luftfartøjers brændstoføkonomi

d) at fremskynde dannelse af ny viden, innovation og omsætning af forskning, på grundlag af de relevante teknologier og det fuldt integrerede system af systemer i det relevante driftsmiljø, der fører til en styrkelse af industriens konkurrenceevne.

Artikel 3

Juridisk status

Fællesforetagendet Clean Sky skal være et fællesskabsorgan med status som juridisk person. Det har i alle Fællesskabets medlemsstater den videst mulige rets- og handleevne, som disse staters lovgivning tillægger juridiske personer. Det kan navnlig erhverve og afhænde fast ejendom og løsøre og optræde som part i retssager.

Artikel 4

Vedtægter

Vedtægterne for fællesforetagendet Clean Sky, som findes i bilag I, udgør en integrerende del af denne forordning og vedtages hermed.

Artikel 5

Fællesskabets bidrag

1. Fællesskabets maksimale bidrag til fællesforetagendet Clean Sky til dækning af de løbende omkostninger og forskningsaktiviteter udgør 800 mio. EUR, som afholdes af den budgetbevilling, der er tildelt temaet »Transport« i særprogrammet Samarbejde i henhold til artikel 54. stk. 2, litra b), i finansforordningen.

2. Hvor det er relevant, skal Fællesskabets bidrag til fællesforetagendet Clean Sky til finansiering af forskningsaktiviteter omfatte finansiering af forslag, der udvælges via åbne indkaldelser af konkurrerende forslag.

Evaluerings- og udvælgelsesprocessen skal sikre, at tildeling af offentlige midler fra fællesforetagendet Clean Sky til indkaldelser af konkurrerende forslag sker på grundlag af principperne om høj kvalitet og konkurrence, og skal gennemføres med bistand fra uafhængige eksperter.

Enhver offentlig eller privat enhed, der er etableret i en medlemsstat eller i et land, som er associeret med det syvende rammeprogram, er berettiget til en sådan finansiering.

3. De nærmere bestemmelser for Fællesskabets finansielle bidrag fastlægges i en generel aftale og årlige finansielle gennemførelsesaftaler, som indgås mellem Kommissionen på Fællesskabets vegne og fællesforetagendet Clean Sky.

4. Andre medlemmer af fællesforetagendet skal bidrage med ressourcer, der mindst svarer til Fællesskabets bidrag med undtagelse af de midler, der bevilges gennem indkaldelser af forslag for at gennemføre fællesforetagendets Clean Sky’s forskningsaktiviteter.

Artikel 6

Finansielle bestemmelser

1. Fællesforetagendet Clean Sky skal vedtage særlige finansielle bestemmelser i overensstemmelse med artikel 185, stk. 1, i forordning (EF, Euratom) nr. 1605/2002. De kan fravige bestemmelserne i Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget ( 9 ), når det er nødvendigt af hensyn til de særlige krav i forbindelse med fællesforetagendet Clean Sky’s drift, og forudsat at Kommissionen forinden giver sit samtykke.

2. Fællesforetagendet Clean Sky skal have sin egen interne revisionskapacitet.

Artikel 7

Personale

1. Fællesforetagendet Clean Sky’s personale og administrerende direktør er omfattet af vedtægten samt de regler, som Fællesskabernes institutioner sammen har vedtaget om anvendelsen af disse bestemmelser.

2. Med forbehold af denne artikels stk. 3 og vedtægternes artikel 7, stk. 3, udøver fællesforetagendet Clean Sky over for sit personale de beføjelser, som er overdraget til ansættelsesmyndigheden i henhold til vedtægten for tjenestemænd i De Europæiske Fællesskaber og til den myndighed, der har kompetence til at indgå kontrakter i henhold til ansættelsesvilkårene for de øvrige ansatte i De Europæiske Fællesskaber.

3. Bestyrelsen vedtager efter aftale med Kommissionen de nødvendige gennemførelsesbestemmelser, der er omhandlet i artikel 110 i vedtægten.

4. Personaleressourcerne fastlægges i stillingsfortegnelsen for fællesforetagendet Clean Sky, der opstilles i dets årlige budget.

5. Fællesforetagendet Clean Sky’s personale består af midlertidigt ansatte og kontraktansatte, der er ansat for en tidsbegrænset periode, der kan forlænges højst én gang for endnu en tidsbegrænset periode. Den samlede ansættelsesperiode må ikke overstige syv år og kan under ingen omstændigheder overstige fællesforetagendets varighed.

6. Fællesforetagendet Clean Sky bærer alle personaleomkostninger.

Artikel 8

Privilegier og immuniteter

Protokollen vedrørende De Europæiske Fællesskabers privilegier og immuniteter gælder for fællesforetagendet Clean Sky og dets personale.

Artikel 9

Ansvar

1. For fællesforetagendet Clean Sky’s ansvar i kontraktforhold gælder den lovgivning, der finder anvendelse på den pågældende aftale eller kontrakt.

2. For så vidt angår ansvar uden for kontraktforhold, skal fællesforetagendet Clean Sky i overensstemmelse med de almindelige retsgrundsætninger, som medlemsstaterne har til fælles, erstatte skader, som dets ansatte forvolder under udøvelsen af deres hverv.

3. Fællesforetagendet Clean Sky’s udbetalinger som følge af ansvaret som omhandlet i stk. 1 og 2 samt omkostninger og udgifter i denne forbindelse anses for udgifter for fællesforetagendet Clean Sky og afholdes af fællesforetagendet Clean Sky’s midler.

4. Fællesforetagendet Clean Sky har eneansvaret for at opfylde sine forpligtelser.

Artikel 10

Domstolens kompetence og lovvalg

1. Domstolen har kompetence

a) til at træffe afgørelse om enhver retstvist mellem medlemmer i anliggender vedrørende denne forordning og/eller de vedtægter, der er nævnt i artikel 4

b) til at træffe afgørelse om voldgiftsbestemmelser i de aftaler og kontrakter, som fællesforetagendet Clean Sky indgår

c) til at træffe afgørelse i sager anlagt mod fællesforetagendet Clean Sky, herunder vedrørende afgørelser truffet af dets organer, på de betingelser, der er fastsat i traktatens artikel 230 og 232

d) til at træffe afgørelse i tvister vedrørende erstatning for skader, som fællesforetagendet Clean Sky’s ansatte forvolder under udøvelsen af deres hverv.

2. I spørgsmål, der ikke dækkes af denne forordning eller andre fællesskabsretsakter, gælder lovgivningen i den stat, hvor fællesforetagendet Clean Sky har hjemsted.

Artikel 11

Rapport, evaluering og decharge

1. Kommissionen forelægger Europa-Parlamentet og Rådet en årlig rapport om de fremskridt, som fællesforetagendet Clean Sky har opnået. Rapporten skal indeholde detaljerede oplysninger om gennemførelsen, bl.a. antallet af forelagte forslag, antallet af udvalgte forslag, deltagertype, herunder SMV’er, og landestatistikker. Denne årlige rapport vil især, hvor det er relevant, indeholde de vurderingsresultater, der er opnået ved hjælp af det teknologiske evalueringsværktøj, der er omhandlet i artikel 8, stk. 1, i vedtægterne.

2. Tre år efter vedtagelsen af denne forordning (men under ingen omstændigheder senere end den 31. december 2010), og følgelig senest den 31. december 2013, gennemfører Kommissionen med bistand fra uafhængige eksperter en evaluering på grundlag af et kommissorium, der er fastlagt efter høring af fællesforetagendet. Evalueringerne omhandler fællesforetagendet Clean Sky’s kvalitet og effektivitet samt fremskridt mod opfyldelsen af de fastlagte mål. Kommissionen forelægger Rådet konklusionerne af evalueringerne sammen med sine bemærkninger og i givet fald forslag til ændring af denne forordning, herunder eventuelt opløsning af fællesforetagendet før tiden.

3. Senest seks måneder efter fællesforetagendets ophør gennemfører Kommissionen en endelig evaluering af fællesforetagendet Clean Sky med bistand fra uafhængige eksperter. Resultaterne af den endelige evaluering forelægges for Europa-Parlamentet og Rådet.

4. Europa-Parlamentet giver decharge for gennemførelsen af fællesforetagendet Clean Sky’s budget efter henstilling fra Rådet i overensstemmelse med en procedure i henhold til de finansielle bestemmelser for fællesforetagendet Clean Sky.

Artikel 12

Beskyttelse af medlemmernes finansielle interesser og foranstaltninger mod svig

1. Fællesforetagendet Clean Sky sikrer, at dets medlemmers finansielle interesser er tilstrækkeligt beskyttet, ved at udføre eller foranledige passende intern og ekstern kontrol.

2. Såfremt medlemmerne opdager uregelmæssigheder, har de ret til at nedsætte eller suspendere efterfølgende bidrag til fællesforetagendet Clean Sky eller til at søge uretmæssigt anvendte beløb tilbagebetalt.

3. Med henblik på bekæmpelse af svig, korruption og andre ulovlige handlinger finder forordning (EF) nr. 1073/1999 anvendelse.

4. Fællesforetagendet Clean Sky foretager kontrol på stedet og finansiel revision hos modtagerne af offentlige midler fra fællesforetagendet Clean Sky.

5. Kommissionen og/eller Revisionsretten kan om nødvendigt foretage kontrol på stedet hos modtagerne af midler fra fællesforetagendet Clean Sky samt hos de medarbejdere, som er ansvarlige for tildelingen af disse midler. Med henblik herpå sikrer fællesforetagendet Clean Sky, at tilskudsaftaler og kontrakter giver Kommissionen og/eller Revisionsretten ret til at foretage passende kontrol og, hvis der konstateres uregelmæssigheder, at pålægge sanktioner, der har afskrækkende virkning og står i et rimeligt forhold til overtrædelsen.

6. Det Europæiske Kontor for Bekæmpelse af Svig (OLAF) ( 10 ) har samme beføjelser over for fællesforetagendet og dets personale som over for Kommissionens afdelinger. Så snart fællesforetagendet er oprettet, tiltræder det den interinstitutionelle aftale af 25. maj 1999 mellem Europa-Parlamentet, Rådet og Kommissionen om de interne undersøgelser, der foretages af OLAF. Fællesforetagendet Clean Sky træffer de fornødne foranstaltninger for at lette OLAF’s arbejde med interne undersøgelser.

Artikel 13

Tavshedspligt

Fællesforetagendet Clean Sky sikrer beskyttelse af følsomme oplysninger, hvis videregivelse vil kunne skade dets medlemmers eller aktivitetsdeltagernes interesser, jf. dog artikel 14.

Artikel 14

Åbenhed

1. Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter ( 11 ) gælder for de dokumenter, som beror hos fællesforetagendet Clean Sky.

2. Fællesforetagendet Clean Sky fastsætter gennemførelsesbestemmelserne for forordning (EF) nr. 1049/2001 senest den 7. august 2008.

3. De beslutninger, som fællesforetagendet Clean Sky træffer efter artikel 8 i forordning (EF) nr. 1049/2001, kan påklages til Ombudsmanden eller indbringes for Domstolen efter bestemmelserne i henholdsvis artikel 195 og artikel 230 i traktaten.

4. Fællesforetagendet Clean Sky fastsætter inden den 7. august 2008 gennemførelsesbestemmelserne for Europa-Parlamentets og Rådets forordning (EF) nr. 1367/2006 af 6. september 2006 om anvendelse af Århuskonventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer ( 12 ).

Artikel 15

Intellektuel ejendomsret

Fællesforetagendet Clean Sky vedtager særskilte regler for beskyttelse, anvendelse og formidling af forskningsresultater, der er baseret på principperne i forordning (EF) nr. 1906/2006 som fastsat i artikel 23 i vedtægterne, og hvormed det om nødvendigt sikres, at intellektuel ejendomsret, der opstår i forbindelse med forskningsaktiviteter inden for rammerne af denne forordning, beskyttes, og at forskningsresultater anvendes og formidles.

Artikel 16

Forberedende foranstaltninger

1. Kommissionen har ansvaret for oprettelsen og den indledende drift af fællesforetagendet Clean Sky, indtil fællesforetagendet har operativ kapacitet til at gennemføre sit eget budget. Den gennemfører i overensstemmelse med fællesskabsretten alle nødvendige foranstaltninger i samarbejde med de øvrige stiftende medlemmer og med inddragelse af bestyrelsen.

2. Med henblik herpå og indtil den administrerende direktør tiltræder sin stilling efter at være blevet udnævnt af bestyrelsen i overensstemmelse med artikel 7, stk. 3, litra a), i vedtægterne, kan Kommissionen midlertidigt udpege et begrænset antal tjenestemænd, heraf én, der skal fungere som administrerende direktør.

3. Den midlertidige administrerende direktør kan anvise alle betalinger, som er omfattet af bevillingerne i fællesforetagendet Clean Sky’s budget, når bestyrelsen har godkendt dem, og kan indgå kontrakter, herunder ansættelseskontrakter, når fællesforetagendet Clean Sky’s stillingsfortegnelse er vedtaget. Kommissionens anvisningsberettigede kan anvise alle betalinger, som er omfattet af bevillingerne i fællesforetagendet Clean Sky’s almindelige budget.

Artikel 17

Støtte fra værtsstaten

Der indgås en værtsstatsaftale mellem fællesforetagendet Clean Sky og Belgien om kontorlokaler, privilegier og immuniteter og anden støtte fra Belgien til fællesforetagendet Clean Sky.

Artikel 18

Ikrafttrædelse

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.









BILAG I

VEDTÆGTER FOR FÆLLESFORETAGENDET CLEAN SKY







Artikel 1

Definitioner

I disse vedtægter gælder følgende definitioner:

a) »associeret medlem«: en enkelt retlig enhed, der er udvalgt på grundlag af en indkaldelse af tilbud om medlemskab og som forpligter sig for fællesforetagendets fulde varighed og for en fast mindstedel af ITD-budgettet

b) »indkaldelser af forslag«: åbne indkaldelser med henblik på specifikke opgaver, som fører til udvælgelse af partnere på grundlag af konkurrerende forslag

c) »indkaldelser af bud«: indkaldelser med henblik på underleverancer for specifikke opgaver, der er udsendt af ITD-ledere eller associerede medlemmer

d) »integreret teknologidemonstrator (ITD)«: et af de seks teknologiske områder, som fællesforetagendet Clean Sky skal dække

e) »ITD-leder«: en medleder af et af de seks ITD’er

f) »nationalstater«: medlemsstater og lande, der er associeret med det syvende rammeprogram

g) »partner«: en retlig enhed, der er udvalgt i løbet af JTI til at udføre specifikke opgaver, og som ikke nødvendigvis er forpligtet for fællesforetagendets fulde varighed

h) »underleverandør«: en retlig enhed, som udfører kontraktopgaver for ITD-ledere eller associerede medlemmer

i) »teknologisk evalueringsværktøj (TE)«: den centrale aktivitet, der er etableret i henhold til artikel 8, stk. 1.

Artikel 2

Opgaver og aktiviteter

For at nå målene for fællesforetagendet Clean Sky er dets hovedopgaver og -aktiviteter følgende:

a) at samle en række ITD’er med fokus på innovative teknologier og udvikling af demonstratorer i fuld skala

b) at fokusere indsatsen i ITD’erne på centrale projektleverancer, der kan bidrage til at opfylde EU’s mål for miljø og konkurrenceevne

c) at styrke teknologikontrolprocessen med henblik på at identificere og fjerne hindringer for fremtidig markedsindtrængning

d) at samle brugernes krav for at styre investeringer i forskning og udvikling i retning af operationelle og salgbare løsninger

e) at gennemføre de fornødne forsknings- og udviklingsaktiviteter, om nødvendigt ved at give tilskud efter indkaldelser af forslag

f) at give tilskud til støtte for den forskning, der udføres af dets medlemmer og af andre enheder udvalgt efter indkaldelser af forslag i overensstemmelse med åbne kriterier, der er vedtaget af bestyrelsen

g) at offentliggøre oplysninger om projekterne, herunder modtagernes navn og det finansielle bidrag, som fællesforetagendet Clean Sky yder til hver modtager

h) at sikre udbud af tjenesteydelses- og vareindkøbskontrakter, om nødvendigt gennem indkaldelser af bud

i) at mobilisere de nødvendige midler fra den offentlige og private sektor

j) at holde kontakt til nationale og internationale aktiviteter inden for fællesforetagendets tekniske område, især til fællesforetagendet SESAR ( 13 )

k) på periodiske møder at informere gruppen af repræsentanter for nationalstaterne og inddrage ACARE

l) at underrette de juridiske enheder, der har indgået en tilskudsaftale med fællesforetagendet Clean Sky, om de potentielle lånemuligheder fra Den Europæiske Investeringsbank, især finansieringsfaciliteten for risikodeling, der er indført under det syvende rammeprogram

m) at fremme SMV’ers inddragelse i dets aktiviteter i overensstemmelse med målene for det syvende forskningsrammeprogram; i denne henseende fastsætter fællesforetagendet Clean Sky relevante kvantitative mål i overensstemmelse med målene i det syvende rammeprogram

n) at udvikle et tæt samarbejde og sikre samordning med beslægtede europæiske (især rammeprogrammet), nationale og tværnationale aktiviteter.

Artikel 3

Medlemmer

1. Følgende bliver stiftende medlemmer af fællesforetagendet Clean Sky:

a) Det Europæiske Fællesskab repræsenteret ved Kommissionen, og

b) efter accept af fællesforetagendet Clean Sky’s vedtægter, 12 ITD-ledere og de associerede medlemmer.

Kommissionen og ITD-lederne skal have det samlede overblik over det fælles teknologiinitiativs aktiviteter og har ansvaret for at træffe overordnede strategiske beslutninger.

De associerede medlemmer deltager i en eller flere ITD’er, er medbestemmende i de tekniske beslutninger, der træffes vedrørende disse ITD’er, og bidrager med en god del af disse ITD’ers samlede arbejdsprogram.

De stiftende ITD-ledere og de associerede medlemmer er angivet i bilag II, jf. første afsnit.

2. Enhver offentlig eller privat enhed, der er etableret i en medlemsstat eller i et land, der er associeret med det syvende rammeprogram, kan søge om at blive medlem af fællesforetagendet Clean Sky, under forudsætning af:

a) at de som ITD-ledere forpligter sig til at bidrage med midler, der står i et rimeligt forhold til og er i overensstemmelse med det fælles teknologiinitiativs samlede aktiviteter

b) at deres forpligtelse som associerede medlemmer står i et rimeligt forhold til budgettet for den ITD, de deltager i, og er i overensstemmelse hermed.

3. De stiftende medlemmer i henhold til stk. 1 og nye medlemmer i henhold til stk. 2 benævnes i det følgende »medlemmer«.

Artikel 4

Tiltrædelse og ændringer af medlemskab

1.

Tiltrædelsesregler

Enhver offentlig eller privat retlig enhed, der er etableret i en medlemsstat eller i et land, der er associeret med det syvende rammeprogram, kan søge om at blive medlem af fællesforetagendet Clean Sky på nedenstående betingelser:

— De juridiske enheder, der ansøger om at blive ITD-ledere eller associerede medlemmer, skal acceptere fællesforetagendet Clean Sky’s vedtægter.

— De juridiske enheder, der ansøger om at blive ITD-ledere, forpligter sig til efterfølgende at udnytte resultaterne, at bidrage økonomisk til fællesforetagendet Clean Sky’s løbende omkostninger med en forpligtelse, der står i et rimeligt forhold til dets samlede budget, samt til at bidrage til de ITD’er, de er ledere af.

— De juridiske enheder, der ansøger om at blive associerede medlemmer, forpligter sig til at bidrage økonomisk til fællesforetagendet Clean Sky i en eller flere ITD’er ifølge en forud defineret minimumsforpligtelse, der står i et rimeligt forhold til den pågældende ITD’s budget, samt til at bidrage økonomisk til fællesforetagendet Clean Sky’s løbende omkostninger.

Indkaldelser af associerede medlemmer skal være baseret på behovet for nøglekapaciteter inden for de forskellige ITD’er. Oplysninger om ledige pladser offentliggøres på Clean Sky’s websted og meddeles via gruppen af repræsentanter for nationalstaterne og eventuelt andre kanaler.

2.

Bestyrelsesbeslutning

Alle ansøgninger om nyt medlemskab af fællesforetagendet Clean Sky stiles til bestyrelsen med henblik på godkendelse efter proceduren i artikel 5 og forelægges gruppen af repræsentanter for nationalstaterne til orientering.

Bestyrelsens beslutninger om andre juridiske personers tiltrædelse træffes på grundlag af ansøgerens relevans og potentielle merværdi for så vidt angår indsatsen for at nå fællesforetagendet Clean Sky’s mål samt deres kapacitet til at udnytte de udviklede teknologier. I forbindelse med en ansøgning om nyt medlemskab underretter Kommissionen i god tid Rådet om bestyrelsens vurdering og eventuelle beslutning.

3. Medlemskab af fællesforetagendet Clean Sky kan ikke overføres til en tredjepart, medmindre bestyrelsen på forhånd skriftligt har givet tilladelse hertil.

Et medlem kan under ekstraordinære omstændigheder og med forbehold af samtykke fra bestyrelsen og styringsudvalget for de relevante ITD’er udtræde af fællesforetagendet Clean Sky. Det tidligere medlem løses derefter fra alle forpligtelser bortset fra dem, det allerede har påtaget sig før udtrædelsen gennem kontrakter med fællesforetagendet Clean Sky og med andre medlemmer i henhold til disse vedtægter.

Artikel 5

Fællesforetagendet Clean Sky’s organer

1. Fællesforetagendet Clean Sky har følgende organer:

— bestyrelsen

— den administrerende direktør

— ITD-styringsudvalgene

— styringsudvalget for det teknologiske evalueringsværktøj

— det generelle forum.

En gruppe af repræsentanter for nationalstaterne fungerer som eksternt rådgivende organ for fællesforetagendet Clean Sky.

2. Såfremt en bestemt opgave ikke tildeles et af organerne, er bestyrelsen det kompetente organ.

3. Fællesforetagendet opretter om nødvendigt et rådgivende udvalg til at rådgive og fremsætte henstillinger til fællesforetagendet Clean Sky om ledelsesmæssige, finansielle og tekniske spørgsmål.

Artikel 6

Bestyrelsen

1. Bestyrelsen er fællesforetagendet Clean Sky’s styrende organ.

2.

Sammensætning

Bestyrelsen sammensættes af navngivne repræsentanter for følgende parter:

a) Det Europæiske Fællesskab repræsenteret ved Kommissionen

b) ITD-lederne

c) et associeret medlem pr. ITD som fastsat i artikel 8, stk. 4, litra f), i disse vedtægter.

3.

Beslutningstagning

Hvert bestyrelsesmedlem har én stemme.

Bestyrelsen træffer afgørelser ved 2/3 flertal af alle stemmeberettigedes stemmer. Stemmeberettigedes stemmer omfatter fraværende medlemmers stemmer.

Alle berørte ITD-ledere skal give deres samtykke, hvis budgetbevillingen til og inden for ITD’erne skal ændres.

4.

Formandskab

a) Bestyrelsen udpeger en formand og en næstformand blandt sine repræsentanter. Kommissionens repræsentant kan ikke udpeges til nogen af disse poster.

b) Formanden og næstformanden for bestyrelsen vælges for en periode på ét år og kan genvælges for yderligere et år.

5.

Møder

Bestyrelsen mødes mindst to gange om året.

Der indkaldes til ekstraordinære møder på anmodning af bestyrelsesformanden, Kommissionen eller den administrerende direktør.

Møderne foregår normalt på fællesforetagendet Clean Sky’s hjemsted.

Medmindre andet besluttes, deltager den administrerende direktør i møderne.

Formanden for gruppen af repræsentanter for nationalstaterne har ret til at deltage i bestyrelsens møder som observatør.

6.

Roller og opgaver

Bestyrelsen har især ansvaret for

a) fastlæggelse eller ændring af den strategiske planlægning

b) indgåelse, ophævelse og/eller ændring af kontrakter

c) vedtagelse af de finansielle bestemmelser for fællesforetagendet Clean Sky i overensstemmelse med artikel 6 i denne forordning

d) vedtagelse af budget og årsregnskab for fællesforetagendet Clean Sky

e) vedtagelse af ændringer i budgetbevillingen til ITD’er

f) vedtagelse af de årlige ITD-arbejdsprogrammer

g) godkendelse af beretninger fra ITD-lederne og den administrerende direktør samt overvågning af fremskridt i forskningen

h) søgsmål mod ITD-ledere og associerede medlemmer, der misligholder deres forpligtelser, og/eller indgåelse af kompromiser i tvister mellem fællesforetagendet Clean Sky og dets medlemmer

i) bilæggelse af tvister som tredjeinstans inden for ITD’er

j) bilæggelse af tvister som andeninstans på tværs af ITD’er

k) optagelse af nye ITD-ledere og associerede medlemmer samt fastsættelse af deres minimumsforpligtelser

l) udvælgelsesprocedurer via indkaldelser af forslag/bud

m) overførsel af medlemskab

n) gennemgang og genåbning som andeninstans af anfægtede udvælgelsesafgørelser vedrørende partnere

o) vedtagelse af ændringer i vigtige projektleverancer

p) ansættelse eller afsættelse af den administrerende direktør samt forlængelse af dennes mandat

q) godkendelse af den administrerende direktørs forslag til ændringer i ledelsespersonalet

r) specificering af den administrerende direktørs opgaver og ansvarsområder i henhold til artikel 7, stk. 4

s) godkendelse af fællesforetagendet Clean Sky’s kommunikations- og formidlingsstrategi

t) godkendelse af principper for offentlig høring og dialog

u) fremme af en personalepolitik præget af mangfoldighed og ligestilling mellem kønnene

v) udvikling af en strategi for eksterne relationer i et internationalt perspektiv

w) regler om vurdering af naturalydelser

x) vedtagelse af gennemførelsesbestemmelserne for forordning (EF) nr. 1049/2001, jf. artikel 14, stk. 2, i nærværende forordning.

7. Fællesskabet kan nedlægge veto over for alle beslutninger om anvendelsen af dets finansielle bidrag, beslutninger om likvidation og afvikling af fællesforetagendet, vedtagelse af større ændringer i budgettildelingerne til og inden for ITD og beslutninger om litra a), b), c), h), k)-p), w) og x). En »større« ændring i budgettet er en ændring i størrelsesordenen 10 % af budgettet for den berørte ITD (eller det teknologiske evalueringsværktøj).

8.

Forretningsorden

Bestyrelsen vedtager sin detaljerede forretningsorden.

Artikel 7

Den administrerende direktør

1. Den administrerende direktør er ansvarlig for den daglige ledelse af fællesforetagendet Clean Sky og er dets retlige repræsentant. Den pågældende er ansvarlig over for bestyrelsen.

Den administrerende direktør udfører sine opgaver i fuld uafhængighed.

Den administrerende direktør udøver over for personalet de beføjelser, der er fastlagt i artikel 7, stk. 2, i denne forordning.

2. Den administrerende direktør bistås i udførelsen af sine opgaver af ledelsespersonalet. Ledelsespersonalet udfører alle nødvendige støttefunktioner.

Den administrerende direktør for fællesforetagendet udvælger og ansætter ledelsespersonalet.

3.

Udnævnelse af den administrerende direktør

a) Den administrerende direktør udnævnes af bestyrelsen for en periode på tre år efter offentliggørelse af en indkaldelse af interessetilkendegivelser i Den Europæiske Unions Tidende og andre tidsskrifter eller på internettet. Efter en evaluering af den administrerende direktørs præstationer kan bestyrelsen forlænge ansættelsesperioden én gang med en periode på højst fire år.

b) Den administrerende direktør kan afsættes af bestyrelsen.

4.

Den administrerende direktørs rolle og opgaver

Den administrerende direktør skal især:

a) rapportere til bestyrelsen

b) koordinere og følge op på ITD’ernes aktiviteter (gennem ITD-koordinationsmøder) og udarbejde tekniske og finansielle rapporter

c) føre tilsyn med integrations- og grænsefladeaktiviteter og indkalde til og lede revisioner efter behov

d) lede styringsudvalget for det teknologiske evalueringsværktøj og deltage som aktiv observatør i ITD-styringsudvalgene

e) overvåge ITD’ernes fremskridt hen imod opfyldelse af miljømålsætningerne på grundlag af vurderingerne fra det teknologiske evalueringsværktøj

f) overvåge SMV’ers deltagelse for at sikre, at målet for deltagelse opfyldes

g) gennemføre indkaldelser af forslag og indkaldelser af bud på grundlag af det indhold, der defineres af det relevante ITD-styringsudvalg

h) gennemføre en gennemgang som førsteinstans af processen i tilfælde af anfægtede udvælgelsesbeslutninger vedrørende partnere

i) som andeninstans varetage bilæggelse af tvister inden for ITD’er

j) som førsteinstans varetage bilæggelse af tvister mellem ITD’er

k) kontrollere finansielle bidrag fra ITD-ledere og associerede medlemmer, kontrollere udgifter i forhold til planer og gennemføre årlige revisioner af finansielle bidrag

l) udarbejde årlige budgetter, gennemføre dem og repræsentere fællesforetagendet Clean Sky i den årlige dechargeprocedure

m) forsyne bestyrelsen og Kommissionen med tekniske og finansielle rapporter

n) i samarbejde med bestyrelsesformanden udarbejde dagsordenen for bestyrelsens møder

o) deltage i møder for gruppen af repræsentanter for nationalstaterne og i ACARE-møder sammen med Kommissionen og rapportere om Clean Sky-aktiviteter, herunder SMV-spørgsmål

p) varetage kommunikations- og pr-aspekterne af fællesforetagendet Clean Sky, bl.a. tilrettelægge præsentations- og formidlingsevents

q) organisere dialogen med brugere og relevante interessegrupper

r) føre tilsyn med evaluerings- og udvælgelsesprocessen i forbindelse med indkaldelser af forslag

s) rapportere om resultaterne af indkaldelser af forslag og indkaldelser af bud.

Artikel 8

ITD-styringsudvalg

1.

Oprettelse

Bestyrelsen opretter ITD-styringsudvalg for hver af de seks ITD’er. Der oprettes følgende ITD’er:

a) Intelligente fastvingefly

b) Miljøvenlige regionalfly

c) Miljøvenlige rotorfly

d) Systemer til grønne operationer

e) Miljøvenlige og bæredygtige motorer

f) Miljøvenligt design.

For hele forløbet af Clean Sky oprettes et uafhængigt teknologisk evalueringsværktøj. Dets opgaver er at:

a) vurdere miljøvirkningerne af de teknologiske resultater fra de enkelte ITD’er

b) fremsætte anbefalinger til ITD’er om optimering af miljøresultaterne på tværs af Clean Sky-aktiviteterne

c) via den administrerende direktør regelmæssigt informere Kommissionen og gruppen af repræsentanter for nationalstaterne om miljøvirkningerne af de teknologiske resultater fra de enkelte ITD’er.

Bestyrelsen træffer afgørelse om sammensætning og nedsættelse af styringsudvalget for det teknologiske evalueringsværktøj.

2.

Sammensætning

Hvert ITD-styringsudvalg består af:

a) en formand — en højtstående repræsentant for ITD-lederen/-lederne

b) repræsentanter for hvert associeret medlem af ITD’en og øvrige deltagende ITD-ledere

c) den administrerende direktør og den ITD-ansvarlige medarbejder

d) eventuelt en repræsentant for Kommissionen som observatør, hvis den administrerende direktør for fællesforetagendet Clean Sky ønsker det

e) andre ITD-ledere med interesse for ITD’ens resultater efter indbydelse.

3.

Møder

Hvert ITD-styringsudvalg mødes mindst én gang i kvartalet.

Der indkaldes til ekstraordinære møder på anmodning af formanden for det relevante ITD-styringsudvalg eller den administrerende direktør.

4.

Ansvar

Hvert ITD-styringsudvalg har ansvaret for:

a) at styre og overvåge de tekniske funktioner i sin ITD og træffe beslutninger på vegne af fællesforetagendet Clean Sky vedrørende alle tekniske anliggender, der er specifikke for den relevante ITD

b) at udarbejde det detaljerede årlige arbejdsprogram for ITD’en

c) at definere indholdet af indkaldelserne af forslag

d) at udvælge eksterne partnere med bistand fra uafhængige eksperter

e) at definere indholdet af indkaldelserne af bud sammen med og i samarbejde med det berørte medlem

f) at fastlægge rækkefølgen af de associerede medlemmers repræsentation i bestyrelsen; beslutningen herom træffes af de associerede medlemmer alene, ITD-ledere har ikke stemmeret

g) at bilægge tvister i ITD’en

h) at ændre budgetbevillingen inden for sin ITD, jf. dog artikel 6, stk. 3.

5.

Afstemning

Hvert ITD-styringsudvalg træffer beslutninger ved simpelt flertal med en stemmevægtning i overensstemmelse med hvert styringsudvalgsmedlems finansielle forpligtelse over for ITD’en. ITD-ledere har vetoret ved alle beslutninger i ITD-styringsudvalget for den ITD, de er ledere af.

6.

Forretningsorden

Hvert ITD-styringsudvalg vedtager sin forretningsorden på grundlag af en fælles skabelon for alle ITD’er og med detaljerede bestemmelser for udøvelsen af ITD-ledernes rettigheder og forpligtelser, herunder vetoret.

Artikel 9

Det generelle forum

1. Det generelle forum er et rådgivende organ for fællesforetagendet Clean Sky.

Det generelle forum består af en repræsentant for:

a) hvert medlem af fællesforetagendet Clean Sky

b) hver partner.

2.

Møder

Det generelle forum mødes mindst én gang om året.

Der indkaldes til ekstraordinære møder på anmodning af mindst 30 % af det generelle forums medlemmer.

Møderne finder normalt sted i Bruxelles.

3.

Roller

Det generelle forum skal:

a) holdes underrettet om den aktuelle situation i fællesforetagendet Clean Sky

b) holdes underrettet om det årlige budget og modtage årsberetninger og -regnskaber

c) ved afstemning med 2/3 flertal fremsætte henstillinger og stille spørgsmål til bestyrelsen og den administrerende direktør om anliggender af teknisk, ledelsesmæssig eller finansiel karakter.

4.

Forretningsorden

Det generelle forum vedtager sin forretningsorden.

Artikel 10

Gruppen af repræsentanter for nationalstaterne

1.

Sammensætning

Gruppen af repræsentanter for nationalstaterne består af én repræsentant for hver medlemsstat og for hvert andet land, der er associeret med rammeprogrammet. Den vælger en formand blandt sine medlemmer.

2.

Rolle og opgaver

Gruppen af repræsentanter for nationalstaterne har en rådgivende rolle over for fællesforetagendet. Den gennemgår navnlig oplysninger og fremsætter udtalelser om følgende emner:

a) programrelaterede fremskridt i fællesforetagendet Clean Sky

b) efterlevelse og overholdelse af målsætninger

c) opdatering af den strategiske retning

d) forbindelser til rammeprogrammets forskningssamarbejde

e) resultater og planlægning i forbindelse med indkaldelser af forslag og bud

f) inddragelse af SMV’er

g) nye ansøgninger, tiltrædelser og ændringer i forbindelse med medlemskab.

Den skal også levere input til fællesforetagendet om følgende:

a) status og grænseflade mellem fællesforetagendets aktiviteter og relevante nationale forskningsprogrammer samt kortlægning af mulige samarbejdsområder

b) særlige foranstaltninger truffet på nationalt plan med hensyn til formidlingsarrangementer, relevante tekniske workshops og kommunikationsaktiviteter.

Gruppen af repræsentanter for nationalstaterne kan på eget initiativ fremsætte henstillinger til fællesforetagendet Clean Sky om anliggender af teknisk, ledelsesmæssig og finansiel karakter, især når disse påvirker nationale interesser. Fællesforetagendet Clean Sky underretter gruppen af repræsentanter for nationalstaterne om sin opfølgning af disse henstillinger.

3. Gruppen af repræsentanter for nationalstaterne mødes mindst to gange årligt og indkaldes af fællesforetagendet. Der kan indkaldes til ekstraordinære møder for at behandle specifikke spørgsmål af større betydning for fællesforetagendet Clean Sky’s aktiviteter. Fællesforetagendet indkalder til disse møder enten på eget initiativ eller på anmodning af gruppen af repræsentanter for nationalstaterne.

Den administrerende direktør og bestyrelsesformanden og/eller deres repræsentanter deltager i møderne.

Gruppen af repræsentanter for nationalstaterne vedtager sin forretningsorden.

Artikel 11

Intern revisionsfunktion

De funktioner, som Kommissionens interne revisor pålægges i medfør af artikel 185, stk. 3, i forordning (EF, Euratom) nr. 1605/2002, varetages under bestyrelsens ansvar, og denne fastsætter passende bestemmelser herfor under hensyn til fællesforetagendet Clean Sky’s størrelse og emneområde.

Artikel 12

Finansieringskilder

1. Alle fællesforetagendet Clean Sky’s midler afsættes til de mål, der er opstillet for fællesforetagendet Clean Sky.

2. Fællesforetagendet Clean Sky’s midler udgøres af bidrag fra medlemmerne og disses deltagende affilierede virksomheder. En deltagende affilieret virksomhed defineres som en juridisk person, der

a) direkte eller indirekte ejes eller kontrolleres af eller ejer og kontrollerer eller er omfattet af samme ejerskab eller kontrol som den relevante ITD-leder eller det associerede medlem

b) er stiftet og hjemmehørende samt undergivet lovgivningen i en medlemsstat i Fællesskabet eller en stat, der er associeret med det syvende rammeprogram

c) deltager i den relevante ITD-leder eller det associerede medlems aktiviteter under Clean Sky-arbejdsprogrammet.

3. Fællesforetagendet Clean Sky’s løbende omkostninger deles ligeligt mellem på den ene side Fællesskabet, der bidrager med 50 % af de samlede omkostninger, og på den anden side de øvrige medlemmer, der bidrager med de resterende 50 % kontant. Fællesforetagendet Clean Sky’s løbende omkostninger må ikke overstige 3 % af de samlede kontante bidrag og af naturalydelserne fra medlemmerne og partnerne, jf. artikel 13. Hvis en del af Fællesskabets bidrag ikke anvendes, kan det stå til rådighed for de i artikel 13 omhandlede forskningsaktiviteter.

4. Alle midler opføres i det årlige budget.

5. Fællesskabets årlige finansielle bidrag til fællesforetagendet Clean Sky er betinget af, at de øvrige medlemmers aktiviteter kontrolleres.

6. Såfremt et medlem af fællesforetagendet Clean Sky eller en deltagende affilieret virksomhed undlader at opfylde sine forpligtelser vedrørende sine aftalte bidrag, beslutter bestyrelsen:

— i tilfælde af et medlem, der misligholder sine forpligtelser, om de resterende medlemmer skal ophæve dette medlems medlemskab, eller om der skal træffes andre foranstaltninger, indtil den pågældende har opfyldt sine forpligtelser, eller

— i tilfælde af en affilieret virksomhed, der misligholder sine forpligtelser, om de resterende medlemmer skal ophæve denne affilierede virksomheds deltagelse, eller om der skal træffes andre foranstaltninger, indtil den pågældende har opfyldt sine forpligtelser.

7. Fællesforetagendet Clean Sky ejer alle materielle aktiver, det skaber, eller som overføres til det. ITD’er og andre materielle og immaterielle resultater af forsknings- og udviklingsprogrammet Clean Sky tilhører som ejendom de medlemmer og/eller partnere, der skaber dem.

Artikel 13

Bidrag til de aktiviteter, der gennemføres inden for fællesforetagendet Clean Sky

1. Med henblik på at støtte de aktiviteter, der skal udvikles under fællesforetagendet Clean Sky, skal de øvrige medlemmer af fællesforetagendet Clean Sky tilvejebringe ressourcer svarende til Fællesskabets bidrag. Det omfatter deres bidrag til fællesforetagendet Clean Sky’s driftsomkostninger.

2. Fællesskabets bidrag fordeles som følger:

a) Et beløb på højst 400 mio. EUR skal tildeles ITD-lederne og et beløb på højst 200 mio. EUR de associerede medlemmer ( 14 ). ITD-ledere og associerede medlemmer skal bidrage med ressourcer, der mindst svarer til Fællesskabets bidrag.

b) Der skal afsættes mindst 200 mio. EUR til partnere, der udvælges via indkaldelser af konkurrerende forslag. Der skal lægges særlig vægt på at sikre, at SMV’er deltager i passende omfang. Fællesskabets finansielle bidrag skal være i overensstemmelse med de maksimale finansieringsbidrag for de samlede støtteberettigede omkostninger, der er fastsat i reglerne for deltagelse i syvende rammeprogram. I det omfang en indkaldelse til forslag ikke får nogen respons eller tildeling, udfører medlemmerne selv de pågældende opgaver.

For at kunne komme i betragtning til fællesskabsfinansiering skal udgifter i forbindelse med gennemførelsen af forskningsaktiviteter være uden moms.

3. En foreløbig fordeling af Fællesskabets bidrag til de forskellige forskningsaktiviteter er fastsat som følger ( 15 ):

a) 24 % til intelligente fastvingefly ITD

b) 11 % til miljøvenlige regionalfly ITD

c) 10 % til miljøvenlige rotorfly ITD

d) 27 % til bæredygtige og miljøvenlige motorer ITD

e) 19 % til systemer til grønne operationer ITD

f) 7 % til miljøvenligt design ITD

g) 2 % til det teknologiske evalueringsværktøj.

Der vil blive udarbejdet en detaljeret fordeling af midlerne på de forskellige arbejdspakker og fællesforetagendet Clean Sky’s medlemmer. Bestyrelsen vedtager den detaljerede fordeling. Denne proces overvåges af Kommissionen og følger princippet om ligebehandling mellem medlemmer.

4. For at gennemføre Clean Sky-programmet kan fællesforetagendet Clean Sky give sine medlemmer og, efter åbne kriterier, der fastsættes af bestyrelsen, partnere og andre enheder tilskud for deres forskningsindsats.

5. Med undtagelse af fællesforetagendet Clean Sky’s driftsomkostninger er det muligt at yde bidrag i naturalier. Deres værdi og relevans for gennemførelsen af fællesforetagendet Clean Sky’s aktiviteter vurderes og godkendes af bestyrelsen. Proceduren for værdisætning af naturaliebidrag fastlægges i detaljer og vedtages af bestyrelsen. Den skal bygge på følgende principper:

a) Den overordnede strategi baseres på FP7’s principper, hvor naturaliebidrag til projekter vurderes på revisionsniveau.

b) De finansielle bestemmelser for fællesforetagendet Clean Sky finder anvendelse.

c) Kontrollen forestås af en uafhængig revisor.

6. Fællesforetagendet Clean Sky registrerer de øvrige medlemmers bidrag.

Artikel 14

Finansielle forpligtelser

Fællesforetagendet Clean Sky’s finansielle forpligtelser må ikke overstige værdien af de midler, som det har til sin rådighed, eller som den har afsat til sit budget.

Artikel 15

Finansielle indtægter

Undtagen i tilfælde af afvikling af fællesforetagendet Clean Sky, jf. artikel 25, foretages der ingen udbetalinger til fællesforetagendet Clean Sky’s medlemmer af et eventuelt overskud i indtægterne i forhold til udgifterne.

Artikel 16

Regnskabsår

Regnskabsåret følger kalenderåret.

Artikel 17

Finansiel gennemførelse

Den administrerende direktør gennemfører budgettet for fællesforetagendet Clean Sky.

Artikel 18

Regnskabsaflæggelse

1. Den administrerende direktør forelægger hvert år bestyrelsen et foreløbigt udkast til årlig budgetplan, der skal indeholde et overslag over de årlige udgifter for de efterfølgende to år og en stillingsfortegnelse. I dette overslag skal de forventede indtægter og udgifter for det første af disse to år anføres så detaljeret, som det er nødvendigt af hensyn til hvert medlems interne budgetprocedure i forhold til dets finansielle bidrag til fællesforetagendet Clean Sky. Den administrerende direktør giver bestyrelsen alle supplerende oplysninger, der er nødvendige med henblik herpå.

2. Medlemmerne af bestyrelsen meddeler den administrerende direktør deres bemærkninger til det foreløbige udkast til årlig budgetplan og i særdeleshed til overslaget over indtægter og udgifter for det følgende år.

3. Under hensyntagen til bestyrelsesmedlemmernes bemærkninger udarbejder den administrerende direktør udkastet til årlig budgetplan for det følgende år og forelægger det for bestyrelsen til godkendelse.

4. Den årlige budgetplan og den årlige gennemførelsesplan for et givet år vedtages af fællesforetagendet Clean Sky’s bestyrelse inden udgangen af det foregående år.

5. Senest to måneder efter hvert regnskabsårs afslutning forelægger den administrerende direktør årsregnskabet og balancen for det foregående år for bestyrelsen med henblik på godkendelse. Årsregnskabet og balancen for det foregående år forelægges for Revisionsretten og Kommissionen.

Artikel 19

Planlægning og rapportering

1. I den årlige rapport beskrives fællesforetagendet Clean Sky’s fremskridt i hvert kalenderår, navnlig set i forhold til den årlige gennemførelsesplan for det pågældende år. Den årlige rapport forelægges af den administrerende direktør sammen med årsregnskabet og balancen. Denne årlige rapport indeholder også oplysninger om SMV’ers deltagelse i fællesforetagendet Clean Sky’s FoU-aktiviteter.

2. I den årlige gennemførelsesplan anføres planen for gennemførelsen af alle fællesforetagendet Clean Sky’s aktiviteter i et givet år, herunder planlagte indkaldelser af forslag og foranstaltninger, der skal gennemføres via indkaldelser af bud. Den årlige gennemførelsesplan forelægges af den administrerende direktør for bestyrelsen sammen med den årlige budgetplan. Den årlige gennemførelsesplan gøres tilgængelig i en form, der egner sig til offentliggørelse, når bestyrelsen har godkendt dem.

3. I det årlige arbejdsprogram beskrives emneområdet og budgettet for de indkaldelser af forslag, der er behov for til at gennemføre forskningsdagsordenen i et givet år.

Artikel 20

Kontrakter om indkøb og tjenesteydelser

Fællesforetagendet Clean Sky indfører alle relevante procedurer og mekanismer for gennemførelse, tilsyn og kontrol vedrørende aftaler om indkøb og tjenesteydelser, der er indgået for at dække behov i forbindelse med driften af fællesforetagendet Clean Sky.

Artikel 21

Medlemmernes ansvar, forsikring

1. Medlemmerne hæfter ikke for fællesforetagendet Clean Sky’s gæld.

2. Fællesforetagendet Clean Sky tegner en passende forsikring.

Artikel 22

Interessekonflikt

Fællesforetagendet Clean Sky skal undgå eventuelle interessekonflikter i forbindelse med gennemførelsen af sine aktiviteter.

Medlemmer, som er inddraget i fastlæggelsen af arbejde, der er omfattet af en indkaldelse af forslag eller indkaldelse af bud, kan ikke deltage i udførelsen af dette arbejde.

Artikel 23

Politik for intellektuel ejendomsret

1. Fællesforetagendet Clean Sky’s politik for intellektuel ejendomsret indarbejdes i de tilskudsaftaler, som fællesforetagendet Clean Sky indgår.

2. Dets formål er at tilskynde til at skabe og udnytte viden, at opnå en retfærdig fordeling af rettigheder, at belønne innovation og opnå en bred deltagelse blandt private og offentlige enheder, der svarer på indkaldelser af forslag, forudsat at der undertegnes en tilskudsaftale med fællesforetagendet Clean Sky.

3. Politikken for intellektuel ejendomsret skal overholde principperne om, at en juridisk enhed, der har indgået en tilskudsaftale med fællesforetagendet Clean Sky, forbliver ejer af:

a) viden, som deltagerne besidder, før de tiltræder tilskudsaftalen, samt ophavsrettigheder eller andre intellektuelle ejendomsrettigheder til denne viden, når de har indgivet ansøgning om disse rettigheder, før de tiltræder tilskudsaftalen (i det følgende benævnt »baggrundsviden«)

b) resultater, herunder viden, uanset om de kan beskyttes eller ej, der skabes af det berørte projekt. Disse resultater omfatter også ophavsrettigheder, designrettigheder, patentrettigheder og lignende former for beskyttelse (i det følgende benævnt »forgrundsviden«). Forgrundsviden, der udvikles i fællesskab, tilhører alle deltagere i udviklingen, hvis deres respektive bidrag ikke kan fastslås. Medmindre andet aftales, er hver medejer berettiget til at bruge den i fællesskab udviklede forgrundsviden uden beregning i sin egen virksomhed og til fremtidig forskning.

Skabere af forgrundsviden træffer rimelige foranstaltninger til at beskytte den, navnlig ved at indgive patentansøgninger. Såfremt skaberen selv eller andre deltagere i ITD’en med skaberens samtykke ikke træffer disse foranstaltninger, kan fællesforetagendet selv gennem det relevante ITD-styringsudvalg ansøge om beskyttelse.

▼M1

4. Betingelserne og vilkårene for adgang til disse rettigheder og licenser mellem juridiske enheder, der har indgået en tilskudsaftale med fællesforetagendet Clean Sky, defineres i tilskudsaftalen under henvisning til baggrunds- og forgrundsviden med henblik på at afslutte projekterne, forgrundsviden og baggrundsviden, der er nødvendig for at bruge forgrundsviden.

▼B

5. Med forbehold af krav om fortrolighed videregiver de juridiske enheder, der har indgået en tilskudsaftale med fællesforetagendet Clean Sky, information i tilknytning til forgrundsviden og formidler forgrundsviden på betingelser og vilkår, som er fastlagt i tilskudsaftalen.

Artikel 24

Ændringer af vedtægterne

1. Ethvert medlem af fællesforetagendet Clean Sky kan over for bestyrelsen tage initiativ til ændring af disse vedtægter.

2. Efter at være blevet godkendt af bestyrelsen forelægges de i stk. 1 nævnte initiativer som udkast til ændringer for Kommissionen, der vedtager dem, hvis det er relevant.

3. Ændringer, der væsentlige elementer i disse vedtægter, og navnlig ændringer til artikel 3, 4, 6, 7, 12, 13, 21, 24 og 25, vedtages dog i overensstemmelse med traktatens artikel 172.

Artikel 25

Likvidation og afvikling

1. Fællesforetagendet Clean Sky afvikles ved udgangen af den i denne forordnings artikel 1, stk. 1, omhandlede periode eller efter en ændring af denne forordning i henhold til forordningens artikel 11, stk. 2.

2. Til at forestå afviklingen af fællesforetagendet Clean Sky udpeger bestyrelsen en eller flere likvidatorer, som handler i overensstemmelse med bestyrelsens afgørelser.

3. Under afviklingen tilbageleverer fællesforetagendet Clean Sky fysiske genstande, som værtsstaten har stillet til rådighed efter værtsstatsaftalen, til værtsstaten.

4. Når fysiske genstande, der indgår i støtten fra værtsstaten, er tilbageleveret som anført i stk. 3, anvendes eventuelle tilbageværende aktiver til at dække fællesforetagendet Clean Sky’s passiver og udgifterne til afvikling. Et eventuelt overskud fordeles mellem medlemmerne på tidspunktet for afviklingen i forhold til deres faktiske bidrag til fællesforetagendet Clean Sky. Et eventuelt overskud, der tilfalder Fællesskabet, tilbageføres til Kommissionens budget.

5. Resterende aktiver fordeles mellem medlemmerne på tidspunktet for afviklingen i forhold til deres faktiske bidrag til fællesforetagendet Clean Sky.

6. Der oprettes en ad hoc-procedure for at sikre en hensigtsmæssig forvaltning af eventuelle tilskudsaftaler og kontrakter om indkøb og tjenesteydelser af en varighed, der overstiger varigheden af fællesforetagendet Clean Sky.









BILAG II

Stiftende medlemmer af fællesforetagendet Clean Sky ( 16 )

A. ITD-LEDERE:

AgustaWestland

Airbus

Affilierede virksomheder: Airbus France SAS, Airbus Deutschland GmbH, Airbus España SL, Airbus UK Limited

Alenia

Affilierede virksomheder: Alenia Aermacchi SpA, Alenia SIA SpA

Dassault Aviation

EADS-CASA

Eurocopter

Affilierede virksomheder: Eurocopter Deutschland GmbH

Fraunhofer Gesellschaft

Liebherr

Affilierede virksomheder: Liebherr-Aerospace Toulouse S.A.S., Liebherr-Elektronik GmbH

Thales

Affilierede virksomheder: Thales ATM, Thales Systèmes Aéroportés, Thales Avionics Electrical System, Thales Communication, Thales Air Systems Division UK

Rolls-Royce

Affilierede virksomheder: Rolls-Royce Deutschland GmbH

Saab

Safran

Affilierede virksomheder: Snecma, Turbomeca, Hispano Suiza, Aircelle, Techspace Aero, Snecma Propulsion Solide, Microturbo, Technofan, Sofrance, Messier Dowty, Messier Bugatti, Labinal, Sagem Sécurité Défense, Snecma Services, SMA

B. ASSOCIEREDE VIRKSOMHEDER







Medlemskab af Clean Sky — Stiftende medlemmer Organisation Nationalstat Cluster(s) Rolle Type Fiber Optic Sensors & Sensing Syst. Belgien IGOR SMV KU Leuven Belgien IGOR Uni LMS International Belgien IGOR Virks. Micromega Dynamics Belgien IGOR SMV ReFiber ApS Danmark RUAG SMV Dassault Aviation Frankrig ITD-leder Virks. EADS-CCR Frankrig Forsk. cen. InterAC Frankrig IGOR SMV ONERA Frankrig Forsk. cen. Safran Frankrig ITD-leder Virks. Thales avionics Frankrig ITD-leder Virks. Zodiac-ECE/IN Frankrig Virks. Airbus Frankrig/Tyskland ITD-leder Virks. EADS IW Frankrig/Tyskland Virks. Eurocopter Frankrig/Tyskland ITD-leder Virks. Akustik Technolgie Göttingen Tyskland IGOR SMV DIEHL Aerospace Tyskland Virks. DLR Tyskland Forsk. cen. EADS-CRC Tyskland Forsk. cen. Fraunhofer GhF Tyskland ITD-leder Forsk. cen. HADEG Recycling GmbH Tyskland RUAG SMV Liebherr Aerospace Tyskland ITD-leder Virks. MTU Aero Engines Tyskland Virks. TU Hamburg-Harburg Tyskland RUAG Uni HAI Grækenland Virks. IAI Israel Virks. AEROSOFT Italien SMV Alenia Aeronautica Italien ITD-leder Virks. Avio S.p.A. Italien Virks. CIRA Italien CIRA Forsk. cen. CNR Italien Airgreen Forsk. cen. CSM Italien Airgreen Forsk. cen. DEMA Italien CIRA SMV FOXBIT Italien Airgreen SMV Galileo Avionica Italien Virks. IMAST Italien Airgreen Forsk. cen. PIAGGIO Italien Airgreen Virks. Politech. Torino Italien Airgreen Uni POLO DELLE S.& T. NAPOLI Italien Airgreen Uni SELEX S.I. Italien Virks. SICAMB Italien Airgreen SMV Univ. Bologna/Forlì Italien Airgreen Uni Univ. Piemonte Italien Airgreen Uni Univ. Pisa Italien Airgreen Uni Univ. Torino Italien Airgreen Uni ATR Italien/Frankrig Virks. Agusta Westland Italien/UK ITD-leder Virks. ELSIS Litauen CIRA SMV University of Malta Malta GSAF Uni ADSE Nederlandene SMV Aeronamic Nederlandene GSAF SMV Airborne Composite Nederlandene IGOR SMV Axxiflex Nederlandene SMV CCM Nederlandene GSAF Virks. DNW Nederlandene IGOR Forsk. cen. Eurocarbon Nederlandene IGOR Virks. HAN University Nederlandene IGOR Uni MicroFlown Technologies Nederlandene IGOR, NL SMV NLR Nederlandene IGOR, NL, GSAF Forsk. cen. Sergem Nederlandene SMV STORK aerospace Nederlandene NL Virks. Ten Cate Advances Composites Nederlandene IGOR Virks. TNO Nederlandene NL Forsk. cen. TU Delft Nederlandene IGOR, NL, GSAF Uni Uni. Twente Nederlandene IGOR, NL Uni PZL-Świdnik Polen Virks. INCAS Rumænien CIRA Forsk. cen. Aerostar Rumænien CIRA Virks. Avioane Craiova Rumænien CIRA Virks. STRAERO Rumænien CIRA Forsk. cen. ANOTEC Spanien IGOR SMV EADS CASA Spanien ITD-leder Virks. ITP Spanien Virks. Saab Sverige ITD-leder Virks. Volvo Aero Corporation Sverige Virks. EPFL Ecole Polytechnique Lausanne Schweiz RUAG Uni ETH Zurich Schweiz RUAG Uni Huntsman Advanced Materials Schweiz RUAG Virks. Icotec AG Schweiz RUAG SMV RUAG Aerospace Schweiz RUAG Virks. University of Applied Sciences NW Switzerland Schweiz RUAG Uni Advanced Composites Group (ACG) UK RUAG SMV Nottingham University UK Uni QinetiQ UK Forsk. cen. Rolls-Royce UK ITD-leder Virks. University of Cranfield UK GSAF Uni